google/wiki40b huggingface dataset:
Αύγουστος Γουλιέλμος του Μπέβερν

Βιογραφία

Γεννήθηκε στο Μπράουνσβαϊκ και ήταν ο πρώτος γιος του Ερνέστου-Φερδινάνδου πρίγκιπα του Μπέβερν και της Ελεονόρας-Καρλότας των Κέττλερ, κόρης του Φρειδερίκου-Καζιμίρ δούκα της Κουρλάνδης. Το 1746 απεβίωσε ο πατέρας του και τον διαδέχθηκε.
Από το 1731 είχε μπει στον πρωσικό στρατό και το 1739 είχε γίνει συνταγματάρχης ενός συντάγματος πεζικού. Ήταν υποστράτηγος όταν έλαβε μέρος στη μάχη του Χοενφρίεντμπεργκ, όπου διακρίθηκε και γι' αυτό προήχθη σε αντιστράτηγο το 1750.
Ήταν από τους πιο έμπειρους στον στρατό του Μεγάλου Φρειδερίκου Β΄. Στη μάχη του Λόμποσιτς το 1756 διοικούσε την αριστερή πτέρυγα και στη μάχη του Ράιχενμπεργκ το 1757 νίκησε τον Αυστριακό στρατηγό Κένιγκσεγκ. Έλαβε μέρος στις μάχες της Πράγας, του Κολίν και στην υποχώρηση του Γκέρλιτς. Διοίκησε όσο στρατό άφησε πίσω του ο Φρειδερίκος Β΄ το 1757, όταν βάδισε εναντίον της Γαλλίας.
Συγκράτησε υπέρτερους εχθρούς με άμυνα και ήταν πολύ επιδέξιος σε αυτό, βασιζόμενος και στη βοήθεια του στρατηγού Γουίντερφελντ. Όταν όμως αυτός σκοτώθηκε στο Μόυς, σταμάτησε τη μάχη και έπαθε βαριά ήττα στο Μπρεσλάου τον Νοέμβριο. Έπεσε στα χέρια των Αυστριακών την άλλη ημέρα και φυλακίστηκε για ένα έτος. Το 1759 έγινε στρατηγός του πεζικού. Το 1762, προσπαθώντας να ανακουφίσει το Σβάιντνιτς, προκάλεσε σοβαρή ήττα στους Αυστριακούς στο Ράιχενμπαχ.
Αποσύρθηκε από τη δράση μετά την ειρήνη του Χουμπέρτουσμπουργκ και κυβερνούσε από το Στετίν. Απεβίωσε εκεί το 1781 και τον διαδέχθηκε ο νεότερος αδελφός του Φρειδερίκος-Κάρολος-Φερδινάνδος.
Έλασος

Στην ελληνική μυθολογία με το όνομα `Ελασος είναι γνωστός ένας από τους Τρώες που έλαβαν μέρος στον Τρωικό Πόλεμο. Ο `Ελασος σκοτώθηκε στον πόλεμο αυτό, μαζί με άλλους οκτώ Τρώες, από τον Πάτροκλο, λίγες ώρες πριν από τον θάνατο του τελευταίου. Ο `Ελασος αναφέρεται στην Ιλιάδα του Ομήρου, μόνο στο χωρίο όπου μνημονεύεται ο θάνατός του (ραψωδία Π, στίχος 696).
3η χιλιετία

Στη σημερινή ιστορία, η τρίτη χιλιετία είναι μια χρονική περίοδος που σύμφωνα με επίσημες πηγές, όπως το Ναυτικό Παρατηρητήριο Ηνωμένων Πολιτειών υποστηρίζει ότι άρχισε στην 1η Ιανουαρίου 2001 και θα λήξει στις 31 Δεκεμβρίου 3000, από το Γρηγοριανό ημερολόγιο . Ο Stephen Jay Gould υποστήριξε ότι δεν είναι δυνατόν να αποφασίσει αν η χιλιετία ξεκίνησε στην 1 Ιανουαρίου, 2000, ή την 1η Ιανουαρίου, 2001. Το Associated Press ανέφερε ότι η τρίτη χιλιετία άρχισε 1η Ιανουαρίου 2001. Πρόκειται για την τρίτη περίοδο χιλίων χρόνων στο Anno Domini ή την Κοινή Χρονολογία.
Καθώς αυτή η χιλιετία είναι επί του παρόντος σε εξέλιξη οι δύο πρώτες δεκαετίες της, η δεκαετία του 2000 και η σημερινή δεκαετία του 2010, αποτελούν το αντικείμενο της προσοχής των ιστορικών.
Στην σύγχρονη ιστορία, η τρίτη χιλιετία είναι η χρονική περίοδος που ξεκίνησε την 1η Ιανουαρίου 2001 και θα τελειώσει στις 31 Δεκεμβρίου 3000 κατά το Γρηγοριανό ημερολόγιο. Είναι η τρίτη και τωρινή περίοδος των εκατό χρόνων της Χριστιανικής Χρονολογίας. Διακρίνεται από την χιλιετία που είναι γνωστή ως 2000s και που ξεκίνησε την 1η Ιανουαρίου 2000 και θα τελειώσει στις 31 Δεκεμβρίου 2999.

Αναμενόμενα γεγονότα

Οι πρώτες δυο δεκαετίες του 21ου αιώνα (η δεκαετία του 2000 και η τωρινή δεκαετία του 2010) αποτελούν το αντικείμενο της προσοχής των ιστορικών. Ο υπόλοιπος 21ος αιώνας (δεκαετίες 2020-2090) και οι μακροπρόθεσμες χρονικές περίοδοι (22ος - 30ος αιώνες) θα ερευνηθούν σε μελλοντικές μελέτες. Εδώ είναι μερικά πιθανά γεγονότα που θα συμβούν κατά τα επόμενα χρόνια :
Αουρόρα (τηλενουβέλα)

Υπόθεση

Στη Νέα Υόρκη το 1990 η Αουρόρα Πόνσε ντε Λεόν είναι μια 20χρονη νεαρή χορεύτρια. Είναι φοιτήτρια της Σχολής Καλών Τεχνών της Νέας Υόρκης με τις δύο καλύτερες φίλες της, τη Νατάλια Σουάρες και τη Βανέσα Μίλλερ. Θα συναντήσει το Λορένσο Λόμπος, ένα δάσκαλο χορού και πατέρα ενός αγοριού. Η Αουρόρα και ο Λορένσο ερωτεύονται τρελά. 
Η Βανέσα, που ζήλευε πάντα την Αουρόρα προσπαθεί να χαλάσει την σχέση της με τον Λορένσο, και τον προσκαλεί στο πάρτι γενεθλίων της Αουρόρα, ο Λορένσο αγνοούσε ότι η Αουρόρα ήταν πλούσια. Η Βανέσα του δηλώνει ότι είδε την Αουρόρα με τον Φεντερίκο να φιλιούνται. Ο Λορένσο είναι απογοητευμένος και νιώθει προδομένος. Η Αουρόρα προσπαθεί να του εξηγήσει αλλά ο Λορένσο, τις λέει ότι δεν θέλει να ξέρει τίποτα για αυτή.
Η Αουρόρα με πληγωμένη την καρδία και μετά από έναν καυγά με τον πατέρα της, Γουστάβο, χάνει τις αισθήσεις της. Ο Γουστάβο την μεταφέρει στην κλινική και ανακαλύπτει ότι η Αουρόρα είναι έγκυος. Ο πατέρας της, της απαγορεύει να πει στον Λορένσο για την εγκυμοσύνη και την στέλνει μακριά από την χώρα. Λίγους μήνες αργότερα, η Αουρόρα γεννάει ένα κοριτσάκι, που ονομάζεται Μπλάνκα. Η Αουρόρα αρρωσταίνει βαριά, και λίγο πριν πεθάνει τηλεφωνεί στον Λορένσο, και του λέει ότι θα τον αγαπάει για πάντα. Ο Γουστάβο αποφασίζει να παγώσει την Αουρόρα σε μια κρυογονική κάψουλα.
20 χρόνια μετά, η Αουρόρα ξυπνάει και ανακαλύπτει ότι ο Λορένσο είναι παντρεμένος με την Νατάλια. Η Μπλάνκα δεν γνωρίζει ότι η Αουρόρα είναι μητέρα της, επειδή μεγάλωσε με τους παππούδες της, καθώς τις είπαν ότι είναι αδελφή της. Η Αουρόρα δεν αποκαλύπτει την αληθινή της ταυτότητα.
Ωστόσο, μετά τον Λορένσο, ο γιος του Μαρτίν ερωτεύεται την Αουρόρα, και όλα τα μυστικά αρχίζουν να βγαίνουν. Πατέρας και γιος είναι μπλεγμένοι στην παγίδα των συναισθημάτων που έχουν για την Αουρόρα.
Κύπελλο Κύπρου πετοσφαίρισης ανδρών 1975

Συμμετέχουσες ομάδες

Οι ομάδες που πήραν μέρος στην πρώτη διοργάνωση του Κυπέλλου Κύπρου ήταν οι: Ανόρθωση Αμμοχώστου, Ολυμπιακός Λευκωσίας, Αναγέννηση Δερύνειας, ΑΠΟΕΛ, Αχιλλέας Καϊμακλίου, Απόλλων Λεμεσού, Άρης Πολεμίου, Νέα Σαλαμίνα Αμμοχώστου, Αχαιών Ακτή, Αραράτ, Ομόνοια Ξυλοτύμπου, ΕΘΑ Έγκωμης, Ομόνοια Λευκωσίας, Ολυμπιάδα Νεάπολης, Φοίνικας Πύλας, ΑΕΛ Λεμεσού και Χαλκάνορας Ιδαλίου.
Ουντζούνγκουα Όρη

Τα Ουντζούνγκουα Όρη (Αγγλικά: Udzungwa Mountains, Σουαχίλι: Milima ya Udzungwa), είναι μια οροσειρά νοτιοανατολικά της Ντοντόμα (Dodoma), στην Τανζανία και αποτελούν μέρος των Ορέων της Ανατολικής Αψίδας.

Χλωρίδα και πανίδα

Καλύπτονται από τροπικό δάσος, ορεινό δάσος, δασικές εκτάσεις miombo, λειμώνες και στέπες. Είναι η γενέτειρα πολλών μεγάλων θηλαστικών, συμπεριλαμβανομένων των πιθήκων Udzungwa Red Colobus  και Tana River Mangabey και άλλων ασυνήθιστων ζώων, όπως το γκρι-πρόσωπο sengi (grey-faced sengi). Η περιοχή έχει εξαιρετικά υψηλή βιοποικιλότητα με πολλά ενδημικά είδη (πάνω από το 25 τοις εκατό των σπονδυλωτών ειδών). Φτάνει σε ύψος τα 2.579 μέτρα (8.461 πόδια) στο Λουχομπέρο (Luhombero) και το 10 τοις εκατό από αυτά, προστατεύονται από το Εθνικό Πάρκο των Ουντζούνγκουα Ορέων (Udzungwa Mountains National Park) και το Προστατευόμενο Δάσος Απότομης Κατωφέρειας των Ουντζούνγκουα (Udzungwa Scarp Forest Reserve).

Πρόσβαση

Το Εθνικό Πάρκο των Ουντζούνγκουα Ορέων (Udzungwa Mountains National Park) είναι επισκέψιμο τόσο για πεζοπορία όσο και για trekking. Το πάρκο δεν έχει δρόμους προσβάσιμους για οχήματα και είναι επισκέψιμο μόνο με τα πόδια. Οι πεζοπορικές διαδρομές ποικίλλουν, από τη σύντομη και εύκολη μίας ώρας πεζοπορία έως τον Καταρράκτη Σόντζο (Sonjo), στο εξαιρετικά δυσχερές 6 ήμερο ταξίδι έως το Μονοπάτι Λουμέμο (Lumemo Trail). Η πιο δημοφιλής διαδρομή, διαρκείας τεσσάρων περίπου ωρών, είναι το μονοπάτι προς τους Καταρράκτες Σάντζε (Sanje). Αυτή η διαδρομή, προσφέρει στους επισκέπτες θέα που κόβει την ανάσα, από την κορυφή των 180 μέτρων του καταρράκτη Σάντζε (Sanje) 07°46′04″S 36°54′03″E και περιλαμβάνει, εφόσον τα επίπεδα της στάθμης του νερού το επιτρέπουν, κολύμβηση στις βαθιές πισίνες του.

Διαμονή

Τα τουριστικά καταλύματα εντός του πάρκου αποτελούνται μόνο από κάμπινγκ καθότι δεν υπάρχουν οικήματα μέσα στο ίδιο το πάρκο. Παραπλεύρως του εθνικού πάρκου είναι το Hondo Hondo Udzungwa Forest Tented Camp, ένα οικοκατάλυμα (ecolodge) τροφοδοτούμενο από υδροηλεκτρική και ηλιακή ενέργεια. Στο κοντινό χωριό Mang'ula, υπάρχουν ορισμένοι τοπικοί ξενώνες, οι οποίοι προσφέρουν οικονομικά καταλύματα.
Στοά του Αττάλου

Περιγραφή

Κατά τις πρώτες αρχαιολογικές έρευνες της Αρχαιολογικής Εταιρίας σε συνδυασμό με τις ιστορικές μαρτυρίες βρέθηκε ότι η Στοά του Αττάλου είχε εμπορικό χαρακτήρα και ήταν ένα περικαλές οικοδόμημα μονόπτερου δίστυλου (κατά μήκος), τρίκλιτου ρυθμού, και το μοναδικό με όροφο (των αυτών διαστάσεων μήκους και πλάτους και κατά το ήμισυ του ύψους του ισογείου), συνολικού μήκους 120 μέτρων, πλάτους 20 μέτρων και ύψους 25 μέτρων, με δύο σειρές κιόνων (κιονοστοιχίες), και 21 καταστήματα στο βάθος (κατά μήκος) και των δύο ορόφων. Στο ισόγειο η εξωτερική κιονοστοιχία που αποτελούσε την πρόσοψη συνίσταται από 45 κίονες. Η εξωτερική κιονοστοιχία του ισογείου ήταν δωρικού ρυθμού και η εσωτερική κιονοστοιχία από αράβδωτους κίονες ιωνικού ρυθμού. Στον όροφο η εξωτερική κιονοστοιχία ήταν ιωνική και η εσωτερική περγαμηνού ρυθμού (με κιονόκρανα Περγάμου). Τα καταστήματα τη Στοάς ήταν τετράγωνες αίθουσες μήκους πλευράς 4,80 μέτρων. Στη βόρεια και νότια άκρη του οικοδομήματος υπήρχαν κλιμακοστάσια, με πολλά εδώλια, μορφής εξέδρας που οδηγούσαν στον όροφο του κτιρίου.
Γενικά η Στοά του Αττάλου ήταν φτιαγμένη από πωρόλιθο, ενώ οι ορθοστάτες των τοίχων, οι παραστάδες των θυρών, τα κατώφλια των δωματίων και οι κίονες ήταν από πεντελικό μάρμαρο. Στην αρχαιότητα αποτελούσε τον μεγαλύτερο στεγασμένο χώρο συνάντησης και περιπάτου των Αθηναίων και κυρίως τόπο εμπορίου. Η Στοά αυτή καταστράφηκε από τους Ερούλους το 267 (μ.Χ.) και ενσωματώθηκε στο υστερορρωμαϊκό Τείχος της Αθήνας. Επί Φραγκοκρατίας και Τουρκοκρατίας η Στοά χρησίμευσε ως οχύρωμα. Οι δε λίθοι των τοίχων της χρησιμοποιήθηκαν μαζί με άλλους λίθους για την ανέγερση δύο φράγκικων πύργων κοντά και πριν από τα Προπύλαια της Ακρόπολης των οποίων σώζονται ερείπια. Ο ένας μάλιστα από αυτούς τους πύργους (ΝΔ) χρησιμοποιήθηκε από τους τότε Αθηναίους ως χριστιανικός ναός με το όνομα της Παναγίας της Πυργιωτίσσης.
Γκιούλμπασι

Συνταγή

Το κρέας προέρχεται κυρίως από αρνί, αλλά χρησιμοποιείται και χοιρινό ή μοσχαρίσιο κρέας. Αφού τεμαχιστεί, το κρέας καρυκεύεται με μυρωδικά και μπαχαρικά, όπως πιπέρι, ρίγανη, θυμάρι, κόλιαντρο και πάπρικα. Ανακατεύεται με ελαιόλαδο, αλάτι, σκόρδο, πιπεριές και ορισμένες φορές άλλα λαχανικά όπως κρεμμύδι και ντομάτες. Ορισμένες φορές προστίθενται διάφορα τυριά, όπως κεφαλοτύρι ή φέτα και στη συνέχεια παραδοσιακά τοποθετείται με βούτυρο σε κλειστό πήλινο σκεύος ή σε λαδόκολλα και σιγοψήνεται σε χαμηλή θερμοκρασία (165 °C) από 3 έως 6 ώρες. Η τεχνική, λόγω της διάρκειάς της και της χαμηλής θερμοκρασίας, επιτρέπει στο κρέας να διατηρεί τα υγρά του και να είναι ιδιαίτερα μαλακό.
2179 Πλάτζεκ

Φυσικά χαρακτηριστικά

Η μέση διάμετρος του Πλάτζεκ εκτιμάται σε 19,65 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,115 ± 0,023.
Μέση περιφέρεια

Σύνορα

Η Μέση συνορεύει στα βορειοανατολικά με τη Γκραφ, στα βορειοδυτικά με την Άυρ, στα κεντρο-δυτικά με τη Γκλενφάμπα και στα νότια με τη Ράσεν (Rushen).
Κώστας Μανωλάς

Θρασύβουλος

Ξεκίνησε την επαγγελματική καριέρα του ως ποδοσφαιριστής το 2008 στον Θρασύβουλο Φυλής, όπου εκείνη την περίοδο (2008-09) αγωνιζόταν στη Σούπερ Λιγκ για πρώτη φορά στην ιστορία του. Την αμέσως επόμενη περίοδο πήρε μεταγραφή στην ΑΕΚ.

ΑΕΚ

Στην ΑΕΚ καθιερώθηκε γρήγορα στη βασική ενδεκάδα. Στα τρία χρόνια παραμονής του στην ομάδα, κατέκτησε έναν τίτλο και συγκεκριμένα το Κύπελλο Ελλάδας την περίοδο 2010-11.

Ολυμπιακός

Το καλοκαίρι του 2012 αποκτήθηκε ως ελεύθερος από τον Ολυμπιακό, με τον οποίο στην πρώτη του χρονιά κατέκτησε το νταμπλ, συμμετέχοντας σε 24 αγώνες πρωταθλήματος και πετυχαίνοντας ένα τέρμα (στην εντός έδρας αναμέτρηση εναντίον της Ξάνθης).
Την επόμενη χρονιά πολλά δημοσιεύματα ανέφεραν πως σύλλογοι από τα κορυφαία πρωταθλήματα της Ευρώπης ενδιαφέρονται για την απόκτησή του, κάτι τέτοιο όμως δεν συνέβη και ο ίδιος παρέμεινε στον Ολυμπιακό, όντας πλέον βασικό και σχεδόν αναντικατάστατο μέλος της αμυντικής γραμμής, όπου κατέκτησε το δεύτερο συνεχόμενο πρωτάθλημα, έχοντας 25 συμμετοχές στη διοργάνωση και τρία τέρματα.
Αξιοσημείωτη ήταν και η προσφορά του στους ευρωπαϊκούς αγώνες του Ολυμπιακού για το Τσάμπιονς Λιγκ, όπου στη φάση των ομίλων σημείωσε δύο τέρματα, στις αναμετρήσεις εναντίον της Μπενφίκα (εντός έδρας) και της Παρί Σεν Ζερμέν (εκτός έδρας), βοηθώντας τα μέγιστα στην πρόκριση της ομάδας του στην επόμενη φάση της διοργάνωσης.
Στις 22 Μαρτίου 2014 έγινε γνωστό από τη διοίκηση του συλλόγου πως το συμβόλαιό του ανανεώθηκε για έναν επιπλέον χρόνο, μέχρι το καλοκαίρι του 2017.
Στις 26 Αυγούστου 2014 ανακοινώθηκε η μεταγραφή του στην ιταλική Ρόμα, με την οποία υπέγραψε πενταετές συμβόλαιο συνεργασίας. Το κόστος της μεταγραφής του έφτασε τα 13 εκατομμύρια ευρώ, τη δεύτερη εκείνη την εποχή ακριβότερη μεταγραφή Έλληνα ποδοσφαιριστή όλων των εποχών, πίσω από αυτήν του Κώστα Μήτρογλου στη Φούλαμ (έναντι 15,2 εκ. ευρώ) από τον Ιανουάριο του 2014.
Νάπολι Ο Κώστας Μανωλάς αγωνίζεται πια στη Νάπολι. Το βράδυ της Κυριακής (30/6/2019) η ομάδα της ιταλικής πρωτεύουσας ανακοίνωσε την πώληση του 28χρονου κεντρικού αμυντικού στους "παρτενοπέι".Η Νάπολι έδωσε στη Ρόμα 12 εκατ. ευρώ για τον Μανωλά, αλλά και τον 22χρονο μέσο από τη Γουϊνέα, Αμαντού Ντιαβαρά, ο οποίος κοστολογήθηκε 21 εκατ. ευρώ. Έτσι καλύφθηκε το ποσό που αντιστοιχούσε στη ρήτρα του Έλληνα ποδοσφαιριστή, ύψους 36.000.000€

Διεθνής καριέρα

Το 2009 ο Κώστας Μανωλάς αγωνίστηκε για πρώτη φορά στην εθνική Ελπίδων (Κ-21), στην οποία αριθμεί συνολικά πέντε συμμετοχές.
Τον Φεβρουάριο του 2013 πραγματοποίησε το ντεμπούτο του με την Ανδρών, στον φιλικό αγώνα εναντίον της Ελβετίας, στο Στάδιο Καραϊσκάκη, ο οποίος έληξε ισόπαλος 0-0. Υπήρξε επίσης μέλος της αποστολής που συμμετείχε στο Μουντιάλ του 2014 στη Βραζιλία, αγωνιζόμενος και τις τέσσερις φορές ως βασικός.
Στις 11 Σεπτεμβρίου 2018 σημείωσε με κεφαλιά το πρώτο του τέρμα με την φανέλα της Εθνικής Ελλάδος στην εκτός έδρας αναμέτρηση με την Ουγγαρία για τον θεσμό του UEFA Nations League  που έληξε 2-1.
Ανναντάλ

Γεωγραφία

Η Ανναντάλ βρίσκεται νότια της Γρενάδας. Βρίσκεται κοντά στα χωριά Ουίλις, Μάνγκο και Γκραντόν και στους καταρράκτες της Ανναντάλ.
Βραβείο Νόμπελ

Διαδικασία βράβευσης

Η διαδικασία βράβευσης είναι παρόμοια για όλα τα βραβεία Νόμπελ. Η κύρια διαφορά είναι στο ποιος μπορεί να ορίσει τους δικαιούχους για καθένα από αυτά.
Ζαν ντε Λα Φονταίν

Βιογραφία

Από ευκατάστατη αστική οικογένεια άρχισε θεολογικές σπουδές τις οποίες εγκατέλειψε χάριν της Νομικής. Έγινε δικηγόρος αλλά το πάθος του ήταν η λογοτεχνία. Παντρεύτηκε και χώρισε πολύ γρήγορα και προσκολλήθηκε μετά στον πανίσχυρο υπουργό του Λουδοβίκου ΙΔ΄ Φουκέ, για τον οποίο έγραφε υμνητικά ποιήματα. Μετά την πτώση του Φουκέ, ο ονειροπόλος, αφηρημένος και επιπόλαιος Λα Φονταίν έζησε μέχρι το τέλος της ζωής του ως παράσιτος σε μέγαρα φιλόμουσων ευγενών (είκοσι χρόνια, σχεδόν ως τον θάνατό του, στο μέγαρο της μαντάμ ντε Σαμπλιέρ).
Το 1684 εξελέγη μέλος της Γαλλικής Ακαδημίας και πήρε μέρος στην Διαμάχη των Αρχαίων και των Συγχρόνων (Querelle des Anciens et des Modernes) τασσόμενος με το μέρος των «Αρχαίων».

Έργα

Οφείλει την δόξα του στους Μύθους του. Έπαιρνε τα θέματά του από παντού, κυρίως όμως από τον Αίσωπο, τα μεταμόρφωνε με αξιοθαύμαστη τέχνη, ποικιλία ύφους και ψυχολογικό βάθος, και κατέληγε σε ηθικό δίδαγμα ζωγραφίζοντας όλους τους χαρακτήρες και καταστάσεις.
Σπουδαιότερα έργα του : Contes (Διηγήματα, 1665) και προ πάντων οι Fables (Μύθοι 1668, με απειράριθμες επανεκδόσεις).
Δήμος Ψωφίδος

Ο Δήμος Ψωφίδος ήταν δήμος της πρώην Επαρχίας Καλαβρύτων που καταργήθηκε το 1912 με θέσπιση του θεσμού των διοικητικά ανεξάρτητων κοινοτήτων.

Διοικητική ιστορία

Ο δήμος συστάθηκε με βασιλικό διάταγμα στις 20/04/1835 ως δήμος της Επαρχίας Διποταμίας του Νομού Αχαΐας και Ήλιδος με έδρα τον οικισμό Λειβάρτζι. Ήταν Β΄ Τάξεως και περιελάμβανε επίσης τους οικισμούς Λεχούρι, Κερέσοβα, Χόζοβα, και Μουρόχοβα. Τον επόμενο χρόνο ο Δήμος Ψωφίδος αποσπάστηκε από την Επαρχία Διποταμίας και εντάχθηκε οριστικά στην Επαρχία Κυναίθης (Καλαβρύτων) του Νομού Αχαΐας και Ήλιδος. Το 1841 προσαρτήθηκε στο δήμο ολόκληρος ο Δήμος Σειρών με τους οικισμούς Βερσίτσι, Δεχούνι, Αλέσταινα, Λόπεσι, Τριπόταμα καθώς και τις Μονές Αγίας Τριάδος και Κοιμήσεως της Θεοτόκου.
Στις 28/08/1912 ο δήμος καταργήθηκε και στη θέση του δημιουργήθηκαν 8 κοινότητες. Η ονομασία του δήμου προέρχεται από την αρχαία πόλη Ψωφίδα που βρισκόταν στην ίδια περιοχή.
Ελίζα Βόζεμπεργκ

Βιογραφικά στοιχεία

Γεννήθηκε στην Αθήνα. Αποφοίτησε από το Λύκειο στην Κυψέλη και σπούδασε νομική και πολιτικές επιστήμες στη Νομική Σχολή του Πανεπιστημίου Αθηνών. Ασκεί δικηγορία από το 1982 και ειδικεύεται στο ποινικό και οικογενειακό δίκαιο. Έχει συμμετάσχει σε μεγάλες ποινικές δίκες έντονου κοινωνικού ενδιαφέροντος, καθώς επίσης στις δίκες των εγκληματικών οργανώσεων 17 Νοέμβρη και  Επαναστατικός Λαϊκός Αγώνας (δίκες κατά της τρομοκρατίας), όπου εκπροσώπησε στην πολιτική αγωγή θύματα και συγγενείς. 
Έχει ασχοληθεί ιδιαίτερα με θέματα ισότητας και μητρότητας και είναι μέλος του γνωστού σωματείου γυναικών «Η Καλλιπάτειρα», καθώς επίσης και της «Παναθηναϊκής Οργάνωσης Γυναικών». Είναι μέλος της Ένωσης Ελλήνων Ποινικολόγων και διετέλεσε μέλος νομοπαρασκευαστικής επιτροπής του Υπουργείου Δικαιοσύνης.  
Για 15 συνεχή έτη εκλεγόταν Σύμβουλος στο Δικηγορικό Σύλλογο Αθηνών και έχει εισηγηθεί ριζοσπαστικές μεταρρυθμίσεις ειδικά για τους νέους δικηγόρους και την αναβάθμιση του κοινωνικού ρόλου του δικηγόρου. Υπήρξε μέλος του Συμβουλίου Δικηγορικών Συλλόγων της Ευρώπης (CCBE), όπου εκπροσώπησε τους Έλληνες δικηγόρους με εισηγήσεις και παρεμβάσεις και έχει συμμετάσχει σε πολλά επιστημονικά συνέδρια στην Ελλάδα και το εξωτερικό με καίριες εισηγήσεις. 
Το Μάρτιο του 2004 συμπεριελήφθη στο ψηφοδέλτιο επικρατείας και τον Οκτώβριο του 2009, εξελέγη βουλευτής της Α΄ Περιφέρειας Αθηνών με τη Νέα Δημοκρατία (ΝΔ). 
Διεγράφη από την Κοινοβουλευτική Ομάδα της ΝΔ το 2012, γιατί καταψήφισε την αναθεώρηση της δανειακής σύμβασης (Δεύτερο Μνημόνιο). Στις εκλογές του 2012, δεν συμπεριλήφθηκε στα ψηφοδέλτια της ΝΔ παρά το αίτημά της. 
Στις 13 Φεβρουαρίου 2013, ορίστηκε Γραμματέας Πολιτικού Σχεδιασμού της Νέας Δημοκρατίας, με προσωπική απόφαση του προέδρου του κόμματος και πρωθυπουργού Αντώνη Σαμαρά.
Αρθρογραφεί συχνά στον ημερήσιο τύπο και συμμετέχει σε τηλεοπτικές συζητήσεις για θέματα κυρίως κοινωνικού ενδιαφέροντος, αλλά και της επιστήμης της. Οργάνωσε και παρουσίασε σειρά εκπομπών πολιτικού περιεχομένου στην Κύπρο με αφορμή τις κυπριακές προεδρικές εκλογές. 
Στις Ευρωεκλογές του 2014 εξελέγη ευρωβουλευτής με τη Νέα Δημοκρατία.
Μιλάει αγγλικά και γαλλικά. Ήταν παντρεμένη με τον βιομήχανο Ιωάννη Βρυωνίδη, με καταγωγή από την Λευκωσία, ο οποίος απεβίωσε τον Απρίλιο του 2015. 
Η Ελίζα Βόζεμπεργκ έχει παίξει στην ελληνική ταινία «Η Ρένα είναι οφ-σάιντ» του 1973, σκηνοθεσίας του Αλέκου Σακελλάριου, υποδυόμενη την κόρη της Ρένας Βλαχοπούλου. Παρακινούμενη από αυτήν την εμπειρία συμμετείχε επιτυχώς στις εξετάσεις εισαγωγής στην Δραματική Σχολή του Θεάτρου Τέχνης του Καρόλου Κουν, για να την κερδίσει όμως τελικά η Νομική.
Λέων Σγουρός

Ιστορικό

Κληρονόμησε την ηγεμονία από τον πατέρα του Θεόδωρο πριν το 1200. Επαναστάτησε το 1201 ενάντια στον αυτοκράτορα Αλέξιο Γ' και αυτονακηρύχθηκε άρχοντας. Όταν ο Ορθόδοξος κλήρος αντέδρασε, ο Λέων έλαβε δραστικά μέτρα και φυλάκισε τον αρχιεπίσκοπο Ναυπλίας. Στη συνέχεια κατέλαβε το Άργος και την Κόρινθο, ενώ θανάτωσε τον εκεί αρχιεπίσκοπο γκρεμίζοντάς τον από τον Ακροκόρινθο, αφού προηγουμένως τον τύφλωσε. Κατόπιν εκστράτευσε εναντίον της Αθήνας και την κατέστρεψε, αποκρούστηκε όμως στην Ακρόπολη από τον εκεί μητροπολίτη Μιχαήλ Χωνιάτη. Ο Λέων πολιόρκησε την Αθήνα, έκανε αποκλεισμό του λιμανιού από τη θάλασσα και διέκοψε το θαλάσσιο δρόμο προς την Κωνσταντινούπολη. Ενώ ακόμα διαρκούσε η πολιορκία, εκστράτευσε με επιτυχία στη Θήβα και την κατέλαβε. Το 1203 το βασίλειο του Σγουρού έφτανε από το Ναύπλιο μέχρι τη Βοιωτία. Τον επόμενο χρόνο, 1204, όταν οι Φράγκοι έκαναν την Δ' Σταυροφορία και κατέλαβαν την Κωνσταντινούπολη, ο Αλέξιος Γ' ζήτησε καταφύγιο στη Λάρισα, και έδωσε στον Σγουρό την κόρη του Ευδοκία ως σύζυγο, και τον τίτλο του Δεσπότη. Ο Σγουρός προσπάθησε να αντιμετωπίσει τους Φράγκους στις Θερμοπύλες, αλλά ο ελληνικός πληθυσμός τον εγκατέλειψε μην αντέχοντας την τυραννική και βάναυση δεσποτεία του. Κατέφυγε με λίγους άνδρες στο φρούριο του Ακροκορίνθου, όπου και οχυρώθηκε. Οι Φράγκοι κατέλαβαν τη Βοιωτία και την Αττική και μετά τη νικηφόρα μάχη του Κούντουρα, το 1205, κατευθύνθηκαν προς το Ναύπλιο και τον Ακροκόρινθο. Ο Σγουρός έμεινε πολιορκημένος για πολλά χρόνια, εξερχόμενος όμως σε τακτικά χρονικά διαστήματα προκαλούσε μεγάλες ζημιές στους Φράγκους. Τελικά κάποια μέρα του 1208, απελπισμένος από την κατάληψη της υπόλοιπης Πελοποννήσου από τους Φράγκους, αυτοκτόνησε πέφτοντας έφιππος από τις επάλξεις του Ακροκορίνθου στα βράχια. Ένα χρόνο αργότερα, το 1209, ο Ακροκόρινθος παραδόθηκε στους Φράγκους.
Νταχσούρ

Πυραμίδες

Η Ρομβοειδής Πυραμίδα και η Κόκκινη Πυραμίδα κατασκευάστηκαν κατά τη βασιλεία του Φαραώ του Παλαιού βασιλείου Σνεφρού (2613-2589 π.Χ.), πατέρα του Χέοπα. Το σχήμα της Ρομβοειδούς Πυραμίδας είναι μοναδικό. Αντιπροσωπεύει μια μεταβατική μορφή πυραμίδας που θεωρείται ότι προέκυψε από τεχνικά προβλήματα κατά τη διάρκεια της κατασκευής της. Η Κόκκινη Πυραμίδα είναι η πρώτη παγκοσμίως πραγματική (με επίπεδες πλευρές) πυραμίδα.   
Η πυραμίδα του Φαραώ της 12ης Δυναστείας Αμενεμχέτ Γ' (1929-1898 π.Χ.) είναι κατεστραμμένη σε μεγάλο βαθμό. Δίπλα της υπάρχουν αρκετοί απροσδιορίστου ταυτότητας τάφοι γυναικών της βασιλικής αυλής που περιέχουν μεγάλη ποσότητα κοσμημάτων. Η πυραμίδα του Σέσωστρι Γ' αποτελούσε μέρος ενός τεράστιου συγκροτήματος, με πολλές μικρότερες πυραμίδες γυναικών της βασιλικής αυλής, καθώς και μιας πυραμίδας στα νότια. Σε θολωτό τάφο δίπλα σε αυτήν την πυραμίδα βρέθηκαν δύο θησαυροί της κόρης του βασιλιά (Σιτ-Αθώρ).  
Η Μαύρη Πυραμίδα χρονολογείται από την ύστερη περίοδο βασιλείας του Αμενεμχέτ Γ' και, παρόλο που είναι διαβρωμένη σε μεγάλο βαθμό, είναι το πιο επιβλητικό μνημείο στην τοποθεσία μετά τις δύο πυραμίδες του Σνεφρού. Το πυραμίδιο από γυαλισμένο γρανίτη της Μαύρης Πυραμίδας εκτίθεται στην κύρια αίθουσα του Αιγυπτιακού Μουσείου του Καΐρου. Δίπλα στην πυραμίδα ανακαλύφθηκε ο μερικώς παραβιασμένος τάφος του βασιλιά της 13ης Δυναστείας Hor και ο τάφος της Nubhetepti-khered, που μάλλον ήταν κόρη του.   
Πολλές πυραμίδες της 13ης Δυναστείας έχουν χτιστεί στο Νταχσούρ. Μέχρι τώρα έχει ανασκαφεί μόνο η πυραμίδα του Ameny Qemau. Ο αρχαιολόγος που εργάστηκε σε αυτήν την τοποθεσία ήταν ο Ahmad Fakhri. 
Επίσης γύρω από τις πυραμίδες του Νταχσούρ έχουν βρεθεί εκτεταμένα νεκροταφεία αξιωματούχων του Παλαιού βασιλείου και του Μέσου βασιλείου. Το Νταχσούρ ήταν η νεκρόπολη και κατά τη βασιλεία του Αμενεμχέτ Γ'.

Σύγχρονη ιστορία

Τον Ιούλιο του 2012, η χριστιανική κοινότητα του Νταχσούρ, που εκτιμάται περίπου στις 100 οικογένειες, εγκατέλειψε την πόλη καταφεύγοντας σε γειτονικές πόλεις, εξαιτίας θρησκευτικών συγκρούσεων. Τα βίαια επεισόδια άρχισαν με αφορμή ασήμαντο περιστατικό που κλιμακώθηκε με αποτέλεσμα το θάνατο Μουσουλμάνου που έκαψαν Χριστιανοί. Αυτό με τη σειρά του προκάλεσε άγρια αντίποινα από τους Μουσουλμάνους, με την αστυνομία να μην έχει μπορέσει να αντιδράσει. Τουλάχιστον 16 σπίτια και ιδιοκτησίες Χριστιανών λεηλατήθηκαν και κάποιες πυρπολήθηκαν, ενώ ζημιές υπέστη και μια εκκλησία. Το περιστατικό γνώρισε διεθνή κάλυψη.
Κοινότητα Ζερβοχωρίου

Η κοινότητα Ζερβοχωρίου ήταν κοινότητα του νομού Σερρών. Λειτούργησε μέχρι το 1998 οπότε καταργήθηκε με την εφαρμογή του σχεδίου Καποδίστριας και εντάχθηκε στον Δήμο Αχινού.
Συστάθηκε το 1935, ενώ μέχρι τότε ήταν μέρος της κοινότητας Χουμνικού. Για ένα μικρό διάστημα την περίοδο 1941-42 εντάχθηκε στον νομό Θεσσαλονίκης αλλά στη συνέχεια επανήλθε στον νομό Σερρών. Διατηρήθηκε αμετάβλητη μέχρι το 1998 οπότε καταργήθηκε